2013 DRIFTBAJNOKSÁG
TECHNIKAI, ÉS VERSENY SZABÁLYZATA

1. ÁLTALÁNOS INFORMÁCIÓK

A versenyen való részvétel feltételei a következők:
	Nevezés (nevezési lap kitöltésével és aláírásával)
	Nevezési díj befizetése
	Érvényes vezetői engedély („B” kategória)
	Vagy a versenyzői múlt hitelt érdemlő igazolása

A versenyzők a nevezésükkel tudomásul veszik, és elfogadják, valamint magukra nézve kötelező érvényűnek tekintik, a lenti szabályzat minden pontját.
A versenyzők alapvetően törekedjenek a biztonságos vezetésre, és versenyzésre!

2. NEVEZÉS
Nevezni személyesen és elektronikus úton (internet) lehetséges. A versenyre személyesen nevezni legkorábban a verseny kiírásakor, legkésőbb pedig a verseny napján de.09 óráig lehet. Az interneten történő nevezés a verseny előtti napon 12:00h-ig lehetséges! Az internetes nevezés nem helyettesíti a Nevezési lapot! Azt minden esetben ki kell tölteni, alá kell írni, és legkésőbb a verseny napján
de.09h-ig le kell adni a verseny szervezőjének.

2.1. Nevezési díj
A versenyek nevezési díja, alkalmanként:   10.000   - HUF / fő

2.2. Nevezhető gépkocsik
A versenyeken B-kategóriájú jogosítvánnyal vezethető, hátsókerék hajtású, széria gyártású gépkocsik vehetnek részt. (lsd. „Karosszéria” résznél)

3. GÉPÁTVÉTEL

Minden esetben a verseny előtt, a tervezett időbeosztás és kiírás alapján történik.
A résztvevő autót annak vezetője vagy meghatalmazott képviselője köteles bemutatnia a gépátvételen. A gépátvételt csak a szervező által kijelölt technikai ellenőr végezheti. Mindegyik autóhoz külön gépátvételi lap készül, melyet a pilóta és az ellenőr is aláír.
A sikeres átvétel után a versenyző megkapja a rajtszámot.
Ezt az autó első szélvédőjének jobb felső sarkába kell ragasztani úgy, hogy a pilótát ne zavarja a szabad kilátásban. A szervező a gépátvétel megkezdéséig más felragasztási pontot is megjelölhet.
 A gépátvétel után az autón semmilyen technikai módosítás nem végezhető!
Ez alól kivételt jelent: a gumi és kerék csere, az üzemanyag utántöltés,
a kenőanyagok valamint a gépjármű rendeltetésszerű használatához szükséges folyadékok és gázok utántöltése, valamint a motorvezérlő számítógép programozása. Bármilyen más módosítás, ideértve a sérülésekből adódó javításokat és alkatrészcseréket is, kizárólag a szervező és a technikai ellenőr jóváhagyásával történhet! Ezt követően a gépátvételt meg kell ismételni! A szervező és a technikai ellenőr tudta nélküli módosítás azonnali kizárást vonhat maga után!
 A sikeresen átvett autó és annak pilótája a rendezvény során bármikor, külön indoklás nélkül adminisztrációs és technikai ellenőrzésre hívható. Az ellenőrzés megtagadása kizárást vonhat maga után.
A gépátvétel a következő előírások és szabályok alapján történik

3.1. Karosszéria
Az autónak alapvetően jó műszaki és esztétikai állapotban kell lennie.
Egységes, sorozat gyártott karosszériával kell rendelkeznie. Komplett karosszéria elem nem hiányozhat az autóról, kivéve a külső műanyag dekorációs és/vagy légterelő elemek. (pl.: spoiler, szárny, stb)
A gépháztető, valamint az első, és hátsó lökhárítók a szervező külön engedélyével, ideiglenesen eltávolíthatók.
Műanyag karosszéria elemek alkalmazhatók, de műanyag ajtók esetén kötelező a bukócső megléte! Visszapillantó tükrök (min.2db) és ablaktörlő (min.1db) megléte kötelező. Az ablaktörlőnek a vezető előtti ablak felületet tökéletesen kell törölnie. Levegőbeömlő nyílások, légterelők, szárnyak, tetszés szerint alkalmazhatók, feltéve, hogy szakszerűen, és biztonságosan szerelték fel, és nem jelentenek veszélyforrást. Vonószem, vagy megjelölt vontatási pont elől hátul kötelező! A jelölés min. 10cm hosszúságú citrom- vagy narancssárga nyíllal történjen.

3.2. Motor, erőátvitel, hajtáslánc
A motor szabadon választható, és módosítható, feltöltő használata engedélyezett.
A motor és a karosszéria gyártója eltérhet egymástól.
Az erőátvitel és a hajtáslánc, értsd ez alatt, sebességváltó, tengelykapcsoló, osztómű, differenciálmű, kardán- és féltengely, szabadon választható és módosítható. A motor, az erőátvitel, vagy a hajtáslánc módosításait, szakszerűen kell elvégezni, úgy hogy működésük biztonságos legyen!

3.3. Üzemanyag rendszer
Javasolt a gyári üzemanyagtartály és tartozékainak használata.
Ezek módosítása megengedett, de minden esetben különös körültekintéssel és szakmai alapossággal kell eljárni! Az átalakítás után a teljes üzemanyag rendszer az eredeti rendeltetését és funkcióját a gyárihoz képest ugyanolyan, vagy magasabb szinten kell, hogy ellássa. Amennyiben az üzemanyagtartály nem a gyári helyére kerül, akkor csak a csomagtartóba szerelhető! Ebben az esetben a csomagtartót el kell választani a vezetőfülkétől, egy tűzbiztos válaszfallal! Ennek szivárgásmentesnek, láng biztosnak és tűzállónak kell lennie, és meg kell akadályoznia az üzemanyag utastérbe jutását. Átalakítás esetén javasolt, hogy az üzemanyagrendszer minden eleme FIA homolog legyen!
Az üzemanyag rendszer egységeibamennyiben az utastérben kerülnek elhelyezésre abban az esetben tűzálló borítással el kell látni. Ebben az esetben az utastérben a halonnal vagy porral oltó készüléket kell elhelyezni a versenyző által elérhető helyen. 

3.4. Kipufogó rendszer
Minden autónak komplett kipufogó rendszerrel kell rendelkeznie.
A rendszer szabadon választható, és módosítható. Oldalsó végződés megengedett, de side-pipe, nem! Tehát a kipufogórendszer csövezése nem futhat a küszöb alatt, annak legalább 20cm-el beljebb kell lennie, mint a küszöb legkülső pontja. Amennyiben az autó zajszintje indokolatlanul magas, és zavaró,
(a versenykörülményekhez képest is!) a versenyből kizárható. Amennyiben az adott helyszínre zajkorlátozás érvényes, úgy a verseny szervezői, meghatározhatják a még elfogadható legmagasabb zajszintet.

3.5. Ülések és biztonsági övek
 a, Az eredeti (gyári) ülések, azok rögzítési pontjai, és a 3 pontos automata biztonsági öv használható, feltéve, ha szerkezetileg épek, működésük hibátlan, és rögzítésük megfelelő.

 b, Bukócső megléte esetén kötelező a versenyülés.
A versenyülés fémvázas vagy műanyag (vagy carbon) héjas lehet, és fejtámlával kell rendelkeznie. Javasolt a FIA homológ vagy lejárt homológ ülések használata.
A versenyülést min. 4 ponton kell rögzíteni a karosszériához. Versenyülés használata esetén kötelező a min. 2” széles 3 pontos biztonsági verseny öv.(4,5 vagy 6 pontos ajánlott).
Javasolt a FIA homológ vagy lejárt homológ övek használata.
A versenyülés és a versenyöv rögzítése különböző pontokon kell hogy történjen.
A versenyöv mindegyik rögzítési pontját külön-külön kell a karosszériához
vagy a bukócsőhöz rögzíteni.
A beszerelésnek szakszerűnek, a rögzítési pontoknak megfelelően erősnek,
a beszerelt eszközöknek pedig szerkezetileg épnek és hibátlannak kell lenniük.
Egyszerre csak egy utas szállítható az autóban, de csak abban az esetben,
ha a fenti rendelkezések (a, vagy b,) maradéktalanul megvalósulnak az utas ülésére és biztonsági övére vonatkozólag is!

3.6. Bukóketrec („Bukócső”)
Olyan csőszerkezet, amely az utastéren belül a karosszériához közel van beépítve, és amelynek feladata, ütközés vagy borulás esetén a karosszéria deformációjának csökkentése. Használata nem kötelező, de javasolt!
Versenynapon történő Driftaxi –zás, azaz utassal történő ügyességi élményautózás, csak bukócsővel felszerelt autóval lehetséges!
Páros-drift (tsuiso) szintén csak bukócsővel felszerelt autóval történhet!
Bukócsővel szerelt autókban kötelező a versenyülés és a versenyöv használata.
(lsd. „Ülések és biztonsági övek” résznél)
A bukócső vizsgálatakor, ideértve: az anyagválasztást, a megmunkálást
– különös tekintettel a hegesztési varratok minőségét – a beépítés pontosságát, a csőszerkezet térbeli felépítését és elhelyezkedését, alapvetően az MNASZ 2008.02.16-i rendelkezéseit tartjuk irányadónak:
- FIA Technikai Szabályok 253.fejezet:Biztonsági felszerelések (Gr.N,A,B,SP)
mely az MNASZ hivatalos honlapjáról letölthető. (www.mnasz.hu)

3.7. Fékrendszer, felfüggesztés, kormányszerkezet
Kötelező egy pedállal működtethető kétkörös fékrendszer megléte.
Fékerő rásegítők, szabályzók és elosztók alkalmazhatók. Kézi működtetésű hidraulikus fék engedélyezett, feltéve, hogy a meglévő üzemi fékek biztonságos használatát nem akadályozza. A kormánymű és annak áttétele módosítható.
A fékrendszer a felfüggesztés ás a kormányszerkezet minden eleme szabadon változtatható és erősíthető feltéve, hogy az eredeti rendeltetését és funkcióját ugyanolyan, vagy magasabb szinten látja el. A változtatásoknak szakszerűnek, a beszerelt eszközöknek szerkezetileg épnek, működésüknek hibátlannak kell lenniük. Ezen alkatrészek hibás vagy nem megfelelő működése közvetlen balesetforrást jelent, ezért átalakításuk során különös gondossággal kell eljárni! Módosítás után is teljesen üzembiztosnak, és verseny körülmények között is abszolút megbízhatónak kell lenniük!

3.8. Keréktárcsa és gumiabroncs
 A felnik és a gumiabroncsok szabadon választhatók és kombinálhatók feltéve, hogy megfelelnek a következőknek: Egy tengelyen azonos méretű és típusú keréktárcsák (felnik) használhatók. Az első és a hátsó tengelyeken használt kerekek között +/- 2” eltérés megengedett. A kerékről minden olyan alkatrészt el kell távolítani, amely tartósan nem egyesített azzal (pl.: dísztárcsa, kupak). Könnyűfém ötvözet és acél felni egyaránt használható. Ezeket minden esetben a gyártó által kialakított összes rögzítési ponton speciális kerékcsavarral kell rögzíteni. (pl:5 lyukas felnit 5 csavarral)
Tőcsavarozás, nyomtávszélesítő és osztókör módosító  megengedett,
feltéve hogy egy darabból készültek, és anyaguk: vas(acél) vagy erre a célra alkalmas könnyűfém ötvözet.
Bármilyen gumiabroncs használható.
A drift sport jellegéből adódóan bevett gyakorlat a használt gumiabroncsok alkalmazása. Ez engedélyezett, de az abroncsok nem lehetnek sérültek! (szálszakadt, levált futófelület, stb..)

3.9. Bukósisak
„E” jelzésű bukósisak használata a kijelölt pálya vonalán minden esetben kötelező, a pilótának és utasának egyaránt! (A címkének ellenőrizhetőnek kell lennie!)
A bukósisakot használat során megfelelően rögzíteni kell (becsatolás)
Az utas helyes, rendeltetésszerű bukósisak használatáért a pilóta felel!
A pilóta addig ne induljon el az autóval, illetve lehetőség szerint azonnal álljon meg, ha utasa nem, vagy nem megfelelően, használja a bukósisakot!
A fenti szabályok betartását kiemelten ellenőrzik a szervezők, be nem tartásuk azonnali kizárást vonhat maga után!

3.10. Ruházat
Tűzálló overall nem kötelező, de ajánlott. Törekedjünk a zárt, teljes testet szorosan fedő nem műszál alapú öltözet viselésére. Hosszú nadrág használata kötelező! Kerüljük a laza, bő ruházatot, mely beakadhat, vagy egyéb módon korlátozhatja viselője mozgását.
A viselt ruházat ne legyen olajos vagy más módon erősen szennyezett.
Kerülendő a nylon és műszálas anyagok viselése, helyettük javasolt a tűzálló darabok használata.

4. REKLÁMOK

A verseny szervezője a gépátvétel során jelzi, a gépjárművön kötelezően elhelyezendő reklám anyagok (matricák) pontos számát és helyét. Törekedni kell arra, hogy az autón már meglévő, illetve a rendezvény idejére felkerülő reklám anyagok megfelelően érvényesüljenek, és lehetőség szerint ne zavarják egymást.
A versenyzők saját reklámok és hirdetések bármely fajtáját elhelyezhetik az autón, amennyiben azok nem balesetveszélyesek, tartalmuk pedig nem megbotránkoztató, nem ütközik a közerkölcsbe, valamint nem politikai vagy vallási jellegűek.

5. KÖZLEKEDÉS A PÁLYÁN KÍVÜL

A rendezvények során, a versenypályán kívül – akár a depóban, akár a parkolóban vagy a pálya közelében lévő közutakon - köteles minden versenyző körültekintően és megfelelő sebesség megválasztása mellett közlekedni! Amennyiben a pilóta a versenypálya elhagyása után tovább folytatja a drift-elést (szervizparkban, depóban, parkolóban, stb…) vagy egyéb balesetveszélyes magatartást tanúsít, azonnal kizárható a versenyből!

6. VERSENY LEBONYOLÍTÁSA
Tájékoztatás a versenynap eseményeiről, kronológiai sorrendben:
1.  Kijelölt depó, illetve szerviz park elfoglalása
2.  Gépátvétel
3.  Szabad edzés
4.  Kvalifikáció
5.   Top16, Top8
6.  Elődöntő
7.  Döntő
8.  Eredmény hirdetés

6.1. Rajtoltatás
A versenyzőket a rajtbíró engedi fel a pályára, a rajtolási sorrendet a verseny rendezője határozza meg. A rajthelyről történő 5 percet meghaladó késés esetén, a versenyző nem hajthat fel a pályára, és az elmaradt körére 0 pontot kap.
Időkérésre van lehetőség, de azt minden esetben előre kell jelezni a szervezőnek.

6.2. Zászló jelzések
A pályán tartózkodó versenyzőket a pályabírók irányítják három különböző színű zászlóval:
Sárga zászló: figyelmeztetés. Lengetése esetén a versenyzőnek abba kell hagynia a drift-elést, és további jelzésig körültekintőn, alacsony sebességgel kell tovább haladnia. Kisebb veszély vagy fennakadás esetén használatos.
Piros zászló: a verseny azonnali megállítása. Baleset, vagy egyéb veszélyhelyzet esetén használatos.
A versenyzőnek a zászló jelzésekkel, kapcsolatban semmilyen mérlegelési lehetősége nincs, azokat minden esetben késlekedés nélkül végre kell hajtania!

7. PONTOZÁS

A versenyeken a pontozást három bíró végzi egyszerre, egymástól függetlenül.
A pályán belül, csak a bójákkal jelölt szakaszt, az úgynevezett „pontozási szakaszt” értékelik. A bírók által adott pontokat átlagolják, így minden teljesített kört összességében egy átlagponttal értékelnek. Az elérhető legmagasabb pontszám: 100 pont. A bírók alapvetően figyelik és értékelik azt, hogy a pilóta tanúbizonyságát adja-e annak, hogy autóját végig uralja, és tudatosan, pontosan irányítja-e azt.
A pontozáskor a bírók a bevett gyakorlatnak megfelelően 4 kritériumot értékelnek:
7.1. Szög
A drift sport jellegéből fakadóan a leglényegesebb paraméter. Gyakorlatilag azt értékelik, hogy a pálya vonalvezetésének elméleti középvonalához képest milyen szögben halad az autó illetve, hogy a pontozott szakasz teljes hosszán fenntartotta-e és megfelelően kontrollálta-e a szöget a pilóta. A szakzsargont használva, „mennyire ment keresztbe”. A legnagyobb, hibátlan kivitelezésű szög max. 30 pont.
7.2. Ív
Az ív értékelésekor azt veszik figyelembe, hogy a pályán belül, annak teljes szélességéhez képest, milyen vonalon halad az autó. Jellemzően a következő kritériumok határozzák meg az értékelés pontszámát: a belső érintési pontokhoz milyen közel halad el az autó eleje, vagy a külső érintési ponthoz mennyire engedi ki az autó hátulját, és hogy kivitelezi a terhelésváltást. Tökéletes ívválasztás és terhelésváltás esetén az elérhető legmagasabb pontszám: 30pont.
7.3. Sebesség
Ezen belül a fontos paraméter a pontozott szakasz kezdeténél mért sebesség, az úgynevezett beérkezési sebesség. Ez alapvetően meghatározza a teljes drift lendületét és dinamikáját. Ezen kívül figyelik és értékelik a kanyarok be- és kilépési sebességét, és a teljes kör tempóját. A pálya adottságaihoz képest a legmagasabb sebességért adható: 30pont.
7.4. Összkép
A részletek pontozása után itt kerül értékelésre a teljes produkció, összhatása, és a bírókra tett – akár szubjektív – benyomása is. Figyelik a kisugárzását és az esetleges show-elemeket is. A teljesség igénye nélkül a fontosabb elemek: melyik versenyző mekkora füstöt csinál, milyen a fordulatszám és annak ingadozása, milyen a motor és a kipufogó hangja, milyen az autó esztétikai állapota.
A legjobb összképre adható: 10pont.
7.5. 0 pontos kör és kizárás
 A megforgás vagy a huzamosabb ideig történő alulkormányozottság azaz, „orrtolás” 0 pontot eredményez. Szintén 0 pontos a kör, ha egyszerre legalább két kerék elhagyja a pályát, vagy ha a kijelölt érintési pontot (bóját) felborítja, vagy azt az eredeti helyéről ellöki. Ezen kívül 0 pontos az a kör, melyben a pontozott szakasz több mint 50%-ában nem driftel a versenyző, vagy melyben huzamosabb ideig, indokolatlanul használ „balláb-féket”.
 A pilóta azonnal kizárható a versenyből, ha: figyelmetlenül vagy balesetveszélyesen vezet, figyelmen kívül hagyja a pályabírók zászló jelzéseit, menet közben kinyúl, vagy kihajol az autóból, szándékosan balesetveszélyes helyzetet,  vagy kárt okoz. Kizárás esetén a versenyző ponteredményét törölni kell, és a pilóták rangsorát újra meg kell határozni!

7.6. A versenyen a versenybíróság a szakasz teljesítési idejét is méri, és ez alapján különdíj kerül odaítélésre a leggyorsabb versenyző részére mellyel a versenyszervezőség lehetőséget ad a gyengébb technikai adottsággal rendelkező amatőr versenyzők térnyerésének is. 
 
8. KVALIFIKÁCIÓ

Célja, hogy tudásuk, és aktuális teljesítményük alapján sorba rendezze a pilótákat.
A verseny következő körét az itt meghatározott sorrend alapján kell teljesíteniük a versenyzőknek. A kvalifikáció során kialakult sorrend jelentősége nagy, mert a versenyt már csak a 32 legjobb eredményt elért pilóta folytathatja, azaz a Top 32.
Valamint a későbbiek folyamán kieső versenyzők rangsorolása is a kvalifikációs eredményük alapján történik. A kvalifikáción a versenyzők külön-külön, egyesével hajtanak a pályára. Mindegyik pilóta 2 kört tehet meg, és ezek közül a jobb eredménye számít.

9. Top 32 – 16 – 8

A kvalifikáción kialakult sorrend alapján a legjobb 32 eredményt elért pilóta újra a pályára hajthat a következő szabályok szerint. A pilóták párokba rendeződnek úgy, hogy az 1. a 17. –el, a 2. a 18. –al, a 3. a 19.-el, stb… alkosson egy párt.
A versenyző párok tagjai egyesével hajtanak a pályára, ahol egy bemelegítő kör után két értékelt kört teljesíthetnek. A párból csak a jobb eredményt elért pilóta jut tovább, a gyengébbik kiesik. A Top 32 eredménye alapján kialakul a Top 16.
A Top 16 újra párokba rendeződik, és a verseny is a leírtaknak megfelelően zajlik tovább. Ezt követi a Top 8, aminek a végére csak a négy legjobb pilóta marad versenybe.

10. ELŐDÖNTŐ ÉS DÖNTŐ

A pilóták újra párokba rendeződnek, és a verseny a következő képen folytatódik: Külön-külön a pályára hajtanak és a bírók pontszámai alapján, eldől, hogy melyikük a jobb. A folytatás ugyan az:
a két futam győztesei indulhatnak az 1. és a 2. helyezésért, míg a két vesztes eldönti a 3. és a 4. helyezés sorsát.

11. BÜNTETÉS, KÁRTÉRÍTÉS

A fenti szabályok (összességében: Szabályzat) be nem tartása büntetést von maga után! Ennek módjáról és mértékéről, az adott verseny illetve rendezvény szervezője dönt, mely a figyelmeztetéstől a kizárásig terjedhet. Amennyiben szándékosan, vagy gondatlanságból, a vétkesnek felróható módon, keletkezett anyagi kár, akkor annak okozójától kártérítés követelhető.

12. FELELŐSSÉG

A résztvevők minden harmadik személynek okozott bármilyen káresemény kapcsán, tárgyi vagy személyi sérülés esetén, amelyekért együttesen vagy külön-külön felelősek, felmentik a Rendezőt, a rendezvény hivatalos tisztségviselőit, azok alkalmazottait, valamint képviselőit mindennemű felelősség alól. A rendező semmilyen felelősséget nem vállal a rendezvény területén őrizetlenül hagyott felszerelésekért és tárgyakért.

13. FOKOZOTT FIGYELEMMEL A BIZTONSÁGÉRT

Az autósportok, - így a drift is - jellegükből adódóan balesetveszélyesek!
Ezért megkérünk minden résztvevő pilótát, hogy minden körülmények között törekedjen a balesetmentes, biztonságos vezetésre, és versenyzésre!

14. REKLÁMOK ELHELYEZÉSÉNEK TILALMA

A rendező megtilt bárminemű reklám elhelyezését a versenypályán, a depó területén. A tilalom alól kivételt képeznek azok a reklámok, amelyek a szállító járműveken festve vannak, továbbá a versenyautókon, a versenyző és szerelő ruházatán, valamint a versenyző egyéb eszközein (jelzőtábla, esernyő, stb.) vannak elhelyezve.
Amennyiben a rendező tiltott reklámmal találkozik, azonnal intézkedik azok eltávolítására. Mód van azonban reklámok kihelyezésére, a rendezővel egyeztetett feltételek mellett.

15. IMIDZS ÉS JÓ HÍRNÉV

Minden érintettet megkérünk, hogy a fentieket szem
előtt tartva, a drift-hez méltóan viselkedjen!
Előre is köszönjük megértő együttműködésedet!